Document ID: 32013D0432

A BIZOTTSÁG VÉGREHAJTÁSI HATÁROZATA
(2013. augusztus 13.)
az Atlanti-óceán keleti része és a Földközi-tenger kékúszójútonhal-állományának helyreállításával kapcsolatos egyedi ellenőrzési és vizsgálati program létrehozásáról szóló 2011/207/EU határozat módosításáról
(az értesítés a C(2013) 5224. számú dokumentummal történt)
(2013/432/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika szabályainak betartását biztosító közösségi ellenőrző rendszer létrehozásáról szóló, 2009. november 20-i 1224/2009/EK tanácsi rendeletre (1) és különösen annak 95. cikkére,
mivel:
(1)
Az Atlanti Tonhal Védelmére Létrehozott Nemzetközi Bizottság (ICCAT) 2006-ban többéves helyreállítási tervet fogadott el az Atlanti-óceán keleti részén és a Földközi-tengerben élő kékúszójútonhal-állománnyal kapcsolatban. 2008-as éves ülésén az ICCAT módosította az említett többéves helyreállítási tervet. A módosított tervet a kékúszójú tonhalra vonatkozóan az Atlanti-óceán keleti részén és a Földközi-tengeren alkalmazandó többéves helyreállítási tervről szóló, 2009. április 6-i 302/2009/EK tanácsi rendelet (2) ültette át az uniós jogba. A szóban forgó tervet az ICCAT 2010-es éves ülésén a 10-04 számú ICCAT-ajánlás révén tovább módosították, majd elfogadták, és a kékúszójú tonhalra vonatkozóan az Atlanti-óceán keleti részén és a Földközi-tengeren alkalmazandó többéves helyreállítási tervről szóló 302/2009/EK tanácsi rendelet módosításáról szóló, 2012. június 13-i 500/2012/EU európai parlamenti és tanácsi rendelet (3) ültette át az uniós jogba.
(2)
A módosított helyreállítási terv sikeres végrehajtása érdekében elfogadták a 2009/296/EK bizottsági határozatot (4), amely egy kétéves, 2009. március 15-től2011. március 15-ig tartó időszakra szóló egyedi ellenőrzési és vizsgálati programot hoz létre.
(3)
A 2011/207/EU bizottsági határozattal (5) létrehozott, az Atlanti-óceán keleti része és a Földközi-tenger kékúszójútonhal-állományának helyreállításával kapcsolatos egyedi ellenőrzési és vizsgálati programot a 2009/296/EK határozattal létrehozott program folytonosságának biztosítása és a 10-04 számú ICCAT-ajánlásban szereplő egyes rendelkezések azonnali végrehajtása érdekében fogadták el. A 2011/207/EU határozat a 2011. március 15. és 2014. március 15. közötti időszakra vonatkozik.
(4)
Figyelemmel az ICCAT 2011-es éves ülésén folytatott megbeszélésekre, valamint az ICCAT által előírt rendelkezések maradéktalan végrehajtása érdekében, e követelmények uniós jogba való átültetésének hiányában helyénvaló volt módosítani a 2011/207/EU határozatot az Atlanti-óceán keleti részén és a Földközi-tengerben élő kékúszójútonhal-állományra vonatkozó többéves helyreállítási terv létrehozásáról szóló 10-04 számú ICCAT-ajánlás 87. pontjában a mintavételi és kísérleti műveletek tekintetében meghatározott követelmények végrehajtása céljából. Kihirdetésre került tehát az Atlanti-óceán keleti része és a Földközi-tenger kékúszójútonhal-állományának helyreállításával kapcsolatos egyedi ellenőrzési és vizsgálati program létrehozásáról szóló 2011/207/EU határozat módosításáról szóló, 2012. május 2-i 2012/246/EU bizottsági végrehajtási határozat (6).
(5)
Éves ülésén az ICCAT elfogadta a 12-03 számú ajánlást, amely módosítja a kékúszójú tonhalra vonatkozó többéves helyreállítási tervet. A 2011/207/EU határozattal létrehozott program folytonosságának biztosítása és az ICCAT 12-03 számú ajánlásában szereplő egyes rendelkezések azonnali végrehajtása érdekében indokolt naprakésszé tenni és helyesbíteni a 2011/207/EU határozatban szereplő egyes elavult vagy helytelen hivatkozásokat.
(6)
A 2011/207/EU határozatot ezért ennek megfelelően módosítani kell.
(7)
Az e határozatban előírt intézkedések összhangban vannak a halászati és akvakultúra-ágazati bizottság véleményével,
ELFOGADTA A KÖVETKEZŐ HATÁROZATOT:
1. cikk
A 2011/207/EU határozat a következőképpen módosul:
1.
Az 1. cikk helyébe a következő szöveg lép:
„Ez a határozat egyedi ellenőrzési és vizsgálati programot hoz létre az Atlanti-óceán keleti része és a Földközi-tenger kékúszójútonhal-állományának helyreállítására vonatkozó, az Atlanti Tonhal Védelmére Létrehozott Nemzetközi Bizottság (ICCAT) által 2006-ban elfogadott, a 302/2009/EK rendelettel átültetett, az uniós jogba az 500/2012/EU európai parlamenti és tanácsi rendelet (7) útján is átültetett, legutóbb a 2012. december 10-i, 12-03 számú ICCAT-ajánlással módosított többéves helyreállítási terv összehangolt végrehajtása érdekében.
2.
A 3. cikk 2. pontja helyébe a következő szöveg lép:
„2.
valamennyi fogási, kirakodási, áthelyezési, átrakási és ketrecbehelyezési művelet, ideértve az arra vonatkozóan készített kísérleti tanulmányokat, hogy miként becsülhető meg pontosabban a fogás és a ketrecbe helyezés helyszínén a kékúszójú tonhalak egyedszáma és tömege, többek között sztereoszkópikus rendszerek és a sztereoszkópikus kamerarendszereket vagy ugyanolyan pontosságot biztosító alternatív technikákat alkalmazó program útján, amelynek a ketrecbehelyezési műveletek 100 %-ára ki kell terjednie ahhoz, hogy pontosabban lehessen meghatározni az egyes ketrecbehelyezési műveletekkel érintett halak egyedszámát és tömegét;”.
3.
A 4. cikk a következőképpen módosul:
a)
A 4. pont helyébe a következő szöveg lép:
„4.
a tagállami megfigyelő programokat is beleértve bármely uniós megfigyelő program és az ICCAT regionális megfigyelő program végrehajtása a 12-03 számú ICCAT-ajánlás 90., 91. és 92. pontjában, valamint 7. mellékletében előírtak szerint;”
b)
A 6., 7., 8., 9. és 10. pont helyébe a következő szöveg lép:
„6.
a kékúszójú tonhal halászatára vonatkozó különleges technikai intézkedések és feltételek a 12-03 számú ICCAT-ajánlásban előírtak szerint, különös tekintettel a halak legkisebb kifogható méretére vonatkozó szabályokra és a kapcsolódó feltételekre;
7.
a fogásokra vonatkozó mennyiségi korlátozások és az azokhoz kapcsolódó bármilyen különleges feltétel, beleértve a kvótafelhasználás nyomon követését, a 12-03 számú ICCAT-ajánlásban előírtak szerint;
8.
a kékúszójú tonhal tekintetében alkalmazandó adatrögzítési szabályok a 12-03 számú ICCAT-ajánlásban előírtak szerint.
9.
kísérleti tanulmányok készítése arról, hogy - többek között sztereoszkópikus rendszerek használatával - miként becsülhető meg pontosabban a fogás és a ketrecbe helyezés helyszínén a kékúszójú tonhalak egyedszáma és tömege;
10.
sztereoszkópikus kamerarendszereket vagy ugyanolyan pontosságot biztosító alternatív technikákat alkalmazó program megvalósítása, amelynek a ketrecbehelyezési műveletek 100 %-ára ki kell terjednie ahhoz, hogy pontosabban lehessen meghatározni az egyes ketrecbehelyezési műveletekkel érintett halak egyedszámát és tömegét.”
4.
A 7. cikk 1. és 2. pontja helyébe a következő szöveg lép:
„1.
az ICCAT közös nemzetközi vizsgálati rendszere a 12-03 számú ICCAT-ajánlás 99., 100. és 101. pontjában, valamint 8. mellékletében előírtak szerint;
2.
a vizsgálati módszertan a 12-03 számú ICCAT-ajánlásban előírtak szerint, különös tekintettel annak 8. mellékletére;”.
5.
A 9. cikk (1) bekezdése helyébe a következő szöveg lép:
„Az a tagállam, amely közös alkalmazási terv keretében egy másik tagállam joghatósága alá tartozó vizeken felügyeleti tevékenységet kíván végezni és halászhajókat kíván megvizsgálni, szándékáról értesíti az érintett parti tagállam által kijelölt, az 1224/2009/EK rendelet 80. cikkének (5) bekezdésében említett kapcsolattartó pontot és az EFCA-t.”
6.
A 12. cikk (1) bekezdése helyébe a következő szöveg lép:
„Az egyedi ellenőrzési és vizsgálati programot az 1224/2009/EK rendelet 46. cikkében említett, a Görögország, Spanyolország, Franciaország, Olaszország, Ciprus, Málta és Portugália által elfogadott nemzeti ellenőrzési cselekvési programok révén, valamint 2013. július 1-jétől a Horvátország által elfogadott nemzeti ellenőrzési cselekvési program révén kell végrehajtani.”
7.
A 15. cikk a következőképpen módosul:
a)
a (2) bekezdés helyébe a következő szöveg lép:
„Az időközi jelentéseket az előző hónap végéig tartó időszakra vonatkozóan minden évben július 15-én és szeptember 15-én, az előző évre vonatkozó zárójelentést pedig január 15-én kell benyújtani.”
b)
a (3) bekezdés b) pontjának i. és ii. alpontja helyébe a következő szöveg lép:
„i.
az érintett halászati tevékenységben részt vevő hajót (név, lobogó, halászeszköz, ICCAT-szám, közösségi hajó-nyilvántartási szám vagy külső azonosító kód), halcsapdát, illetve a kékúszójú tonhalból készült termékek feldolgozásával és/vagy kereskedelmével foglalkozó halgazdaságot vagy vállalkozást;
ii.
a vizsgálat dátumát és helyét, valamint azt, hogy milyen mennyiségű kékúszójú tonhalat érint a jogsértés;”.
8.
Az I., II., III. és IV. mellékletek helyébe e határozat mellékleteinek szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2013. augusztus 13-án.

Labels: 20
6